ོར་ཡིན། །བཅོས་མིན་སྙིང་རྗེ་ཆེན་པོའི་འོད་ཟེར་གྱིས། །འགྲོ་དྲུག་བདེ་ལ་བཀོད་པའི་བྱང་སེམས་ཡིན། །བླ་མར་སངས་རྒྱས་བལྟ་བའི་མོས་གུས་ཀྱིས། །དམ་ཚིག་ངོ་ལྐོག་བྲལ་བའི་དམ་ལྡན་ཡིན། ། གཟུང་འཛིན་འཁྲུལ་བའི་བག་ཆགས་རྨང་ནས་འགྱེལ། །ཨ་འཐས་བདེན་ཞེན་བྲལ་བའི་ཞིག་པོ་ཡིན། །འཁོར་འདས་མཉམ་ཉིད་ལྟ་བའི་ཡེ་ཤེས་ཀྱིས། །ཀུན་བཟང་གཏན་སྲིད་ཟིན་པའི་དཔའ་བོ་ཡིན། །གདུལ་བྱའི་ལྷག་མར་ཟབ་བཅུད་འགྱེལ་མཛད་པའི། །ལྔ་བདོའི་འགྲོ་ལ་སྨན་པའི་ལྷ་རྗེ་ཡིན། ། ཀུན་བཟང་ཐེག་མཆོག་རྡོ་རྗེའི་ཡང་སྤྲུལ་དུ། །མདོ་ཁམས་བསྟན་འགྲོ་གསོ་བའི་སྐུ་སྐྱེས་ཡིན། །སྙིགས་མའི་སྐྱེ་བོས་བསྟོད་རུང་མ་བསྟོད་རུང་། །འབྲེལ་ཚད་དཔལ་རིར་འདྲེན་པའི་གདེང་ལྡན་ཡིན། །སྔགས་ཀྱི་དབང་ཕྱུག་སྟོབས་ལྡན་རྡོ་རྗེ་ང་། །ཕ་ཅིག་ཨོ་རྒྱན་ཆེན་པོའི་སྐུ་ཡི་སྤྲུལ། །མ་ཅིག་མཚོ་རྒྱལ་ཌཱཀྐིའི་གསུང་གི་སྤྲུལ། །གནུབས་ཆེན་ནམ་མཁའི་སྙིང་པོའི་ཐུགས་སྤྲུལ་བ༑ །སྨོན་ལམ་སྟོབས་ཀྱིས་སྐྱེས་པ་མཐོང་ངམ་ཅི། །དུས་ངན་སྐྱེ་བོའི་མི་ལ་བློ་གཏད་མེད། །བཤད་ཚད་བདེན་པར་མ་འཛིན་འཆལ་བའི་རྒྱུ། །སྨྲས་ ཚད་ཁ་རུ་མ་རྒྱུགས་ལོག་པའི་ལམ། །མཐོང་ཚད་རེད་ཅེས་མ་སྨྲ་འཁྲུལ་བའི་རྒྱུ། །ཧ་ཧ་འཇིགས་མེད་དཔའ་བོའི་ཐོལ་བྱུང་གླུ། །དམ་ཚིག་ལྡན་པའི་བུ་སློབ་རེ་འགའ་ལས། །སྙིགས་དུས་སྐྱེ་བོས་ཚད་མར་མ་བཟུང་ཡང་། །རང་མཐོང་ང་རྒྱལ་གཏམ་གྱི་འདྲ་མ་མིན། །འདི་ནས་ལྔ་མཚམས་ཤར་ཕྱོགས་སྐྱེ་བོའི་རྐྱེན། །ལྔ་བདོའི་གྲངས་མདའི་ཉག་ཕྲན་གཟིར་བའི་ཚེ། །དབང་ཡུལ་དགའ་ཚལ་ལྟད་མོ་ལྟ་རུ་འགྲོ། །བདེ་ཆེན་དབང་གི་འོད་ཟེར་ཕྱོགས་བརྒྱར་འགྱེད། །མ་གྱུར་འགྲོ་ལ་འཕྲལ་ཡུན་དགེ་ལེགས་སྟེར། །ཧ་ཧ་སྔོན་བསགས་རྣམ་དཀར་བསོད་ནམས་བསགས་པའི་མཐུས། །དེང་འདིར་དལ་འབྱོར་བསོད་ནམས་ཕུན་ཚོགས་ཐོབ། །རྟེན་འདིར་ཚོགས་གཉིས་བསོད་ནམས་ལེགས་བསགས་ན། །ཕྱི་མ་བསོད་ནམས་ཞིང་དུ་འཕྲད་པར་ངེས། །  ༈ སྣང་བ་རིགས་སྔགས་འཆང་ཆེན་མཚོ་སྐྱེས་རྗེ། །སྟོང་པ་དབྱངས་ཅན་མཚོ་རྒྱལ་ཌཱཀྐི་དང་། །དབྱེར་མེད་ངེས་དོན་སྟོན་མཛད་བླ་མ་ཡིས། །གྲོགས་ཁྱོད་བྱང་ཆུབ་བར་དུ་འབྲལ་མེད་སྐྱོངས། །རང་སྣང་བདེ་བ་ཆེན་པོའི་ཕོ་བྲང་དུ། །རང་རིག་ཨོ་རྒྱན་འཇིགས་མེད་རྡོ་རྗེ་ང་། །རང་རྩལ་འཛིན་མེད་མི་ཤིགས་ཐིག་ལེའི་ཀློང་། །ཡེ་ནས་འབྲལ་མེད་གནས་པ་ཤེས་སམ་ཅི། ། ཤེས་ན་མ་ཡེངས་རང་གི་སེམས་ལ་ལྟོས། །རང་སར་ཡལ་བའི་ངང་ལ་ང་རང་གནས། །གཟུང་འཛིན་བློ་ཡིས་གཏད་སོ་ཀུན་བཤིགས་ཚེ། །གཏད་མེད་གུ་ཡངས་ངང་དུ་ང་རང་གནས། །ཀུན་ཁྱབ་ཡེ་ཤེས་ཆེན་པོའི་དབྱིངས་ཀློང་དུ༑ །ཀུན་བཟང་ཐེག་མཆོག་རྡོ་རྗེ་ང་རང་གནས། །ང་ནི་གང་དུ་མ་སོང་གར་མི་འགྲོ། །དོན་དམ་རིག་སྟོང་ཀློང་དུ་འདུ་འབྲལ་མེད། །ཡེ་ཤེས་ནམ་མཁའི་སྙིང་པོར་ཐོགས་པ་མེད། །དྲན་མ་ཐག་ཏུ་ང་ཉིད་དེ་ན་གདའ། །དྲན་ཙམ་ཉིད་ནས་ཡེ་ཤེས་ཀློང་དུ་གཅིག །ནམ་ཡང་འབྲལ་བ་མེད་དོ་སྙིང་གི་གྲོགས། །སྤྲོས་བྲལ་བློ་འདས་ངང་དུ་བདེ་བར་བཞུགས། །སྣང་སྲིད་དག་མཉམ་ངང་དུ་བདེ་བར་བཞུགས། །བདེ་ཆེན་རྡོ་རྗེའི་གྲོགས་མཆོག་དམ་པ་དང་། །འགྱུར་མེད་གདོད་མའི་དབྱིངས་སུ་གཅིག་ཏུ་འདྲེས། །ཨ་ལ་ལ་ཧོ་རྡོ་རྗེ་ཐེག་པའི་ལམ། །ཨེ་མ་ཧོ་ཡ་འགྱུར་མེད་རྡོ་རྗེའི་གྲོགས། །ཧེ་ཡ་ཧེ་ཡ་ཀུན་བཟང་སྔགས་ཀྱི་གྲོགས། །ཧེ་ཧེ་གཏན་དུ་མི་འབྲལ་སྨོན་ལམ་ཞུ། ། ༈ རིགས་འདུས་མཚོ་སྐྱེས་ཡབ་ཡུམ་གཙུག་རྒྱན་དུ་བཀོད་ནས། །རིག་སྟོང་འོད་གསལ་ཆེན་པོའི་གླུ་དབྱངས་ཤིག་ལེན་འདོད། །རིགས་བཟང་མཚན་ལྡན་བདེ་སྟོང་དཔལ་སྟེར་གྱི་གྲོགས་ལ། །རིག་རྩལ་གང་ཤར་ཐོལ་བྱུང་སྙིང་གཏམ་ཞིག་ཞུའོ། །སེམས་ཀྱི་རང་བཞིན་གདོད་ནས་སྤྲོས་པ་དང་བྲལ་ཡང་། ། མ་རྟོགས་རང་སྣང་གཞན་བཟུང་འཁྲུལ་བ་ལ་བདེན་ཞེན། །ཞེན་མཁན་སེམས་ཀྱི་རང་མཚང་རྗེན་པ་རུ་ཕུད་དང་། །ཡིན་ལུགས་གཤིས་ཀྱི་ཐོག་ཏུ་རང་ས་དེ་ཟིན་འོང་། །དུས་གསུམ་ལས་འདས་ད་ལྟའི་ཐ་མལ་གྱི་ཤེས་པ། ། བཅས་བཅོས་སྤང་བླང་དགག་སྒྲུབ་རེ་དོགས་ཀུན་བྲལ་བར། །གཏད་མེད་རྒྱ་ཡན་རང་བབ་རྩོལ་མེད་དུ་ཞོག་དང་། །བློ་བྲལ་སྤྲོས་པའི་མཚན་མ་རང་ས་རུ་གྲོལ་ངེས། །སྒོམ་མེད་ཟང་ཐལ་ས་ལེ་སེང་ངེ་བ་འདི་ཀ །རིག་པ་ཀུན་བཟང་གདོད་མའི་མགོན་པོ་ཉིད་ཡིན་ནོ། །བཟང་ངན་ཀུན་རྟོག་ཕྲ་རགས་སྣང་བ་ཅི་ཤར་ཡང་། །དང་པོ་ངོ་ཤེས་སྔར་འདྲིས་མིར་འཕྲད་བཞིན་མཚུངས་སོ༑ །བར་དུ་གཉེན་པོ་མེད་པ་སྦྲུལ་མདུད་བཞིན་གྲོལ་བའི། །ཐ་མ་ཁང་སྟོང་རྐུན་མ་ཞུགས་པ་ལྟར་ཤེས་ཚེ། །རང་གྲོལ་ཞེན་མེད་སྤྱོད་པའི་ཁྱད་ཆོས་དེ་ཡིན་ནོ། །མཉམ་བཞག་དེར་འཛིན་མེད་པའི་རིག་ངོ་དེ་ལེགས་སྐྱོངས། །བར་དུ་དེར་ཞེན་མེད་པ་རྨི་ལམ་དང་འདྲ་བ། །ཐ་མ་འོད་གསལ་སྒྱུ་མའི་རང་བཞིན་ཅན་རྟོགས་ན། །འཁོར་འདས་རོ་མཉམ་རྟོགས་པའི་གདེང་ཚད་དེ་ཐོབ་འོང་། །ཕན་གནོད་ལྷ་འདྲེ་བཟང་ངན་རྫུན་ཕུག་དེ་རྡིབ་ཅིང་། ། དགྲ་དང་གཉེན་མཉམ་གསེར་དང་བོང་བ་གཉིས་མཉམ་སྟེ། །སྣ་ཚོགས་སྣང་བ་བདེན་མེད་སྒྱུ་མའི་གཤིས་མཐོང་ནས། །ཤེས་ཉམས་བདེ་གསལ་མི་རྟོག་ཡེ་ཤེས་ཀྱང་རིམ་བཞིན། །སྣང་ཉམས་རིག་པའི་ཡེ་ཤེས་མངོན་དུ་རང་འགྱུར་འོང་། །མངོན་ཤེས་གྲུབ་རྟགས་སོགས་ཀྱི་དགའ་བྲོད་ལ་ཞེན་མེད། ། དགོངས་པའི་གནད་སྒོམ་མཐར་ཐུག་བཙན་ས་དེ་ཟིན་འོང་། །དགེ་སྦྱོར་སྲང་བཙུད་ཉིན་མཚན་འོད་གསལ་དུ་སྦྱངས་ནས། །རྟོགས་ལྡན་རྐྱེན་ཐུབ་རོ་སྙོམས་རྣལ་འབྱོར་མའི་མཆོག་གོ །ཉམས་ལེན་ཐང་ལྷོད་མེད་ན་དངོས་གྲུབ་མཆོག་མྱུར་འཐོབ། །མོས་གུས་མངོན་ལྐོག་བྲལ་ན་བྱིན་རླབས་རང་མྱུར་འཇུག །དེ་ཕྱིར་ཕ་ཅིག་བླ་མའི་མན་ངག་དེ་མ་བརྗེད། །དེང་སང་ཆེར་སྙིགས་ལྔ་བདོའི་དུས་ངན་གྱི་སྐབས་འདིར། །མང་པོའི་བྱ་བའི་ཤོམ་ར་སྒྲིག་ལོང་ཞིག་མི་གདའ། །ཐེག་དགུའི་ཡང་རྩེ་ཨ་ཏིའི་ཉམས་ལེན་གྱི་གནད་འདི། ། ཤེས་ན་བྱས་ཆོས་རྩོལ་སྒྲུབ་ངལ་བ་ལས་མ་མཆིས། །ཀུན་བཟང་ཆོས་སྐུ་ཆེན་པོའི་རྒྱལ་ས་རུ་ཕེབས་ནས། །སྲིད་ཞི་མཉམ་པ་ཆེན་པོའི་རྒྱལ་སྲིད་དེ་ཟུངས་ཤིག །ཧ་ཧ། ཆགས་མེད་ཆགས་པ་ཆེན་པོའི་དགའ་བཞི་ཡི་རྩལ་ལས། །བདེ་སྟོང་སྲོག་རྩོལ་གནད་ཀྱི་ཐབས་ཟབ་དེ་རྟོགས་ཤིང་། །མྱོང་མཐོང་རེག་ཚད་འཁོར་བའི་ས་བོན་དེ་སྟོངས་ནས། །ཀུན་བཟང་གདོད་མའི་གཏན་སྲིད་ཟིན་པ་དེ་ཨེ་མ། །མཚོ་རྒྱལ་མི་མོའི་ཚུལ་བཟུང་མཁའ་སྤྱོད་ཉིད་དགྱེས་ཕྱིར། །ནམ་སྤྲུལ་འཇིགས་མེད་སྨྱོན་པས་གང་ཤར་དུ་བྲིས་པས། །ཉེས་འགལ་གང་མཆིས་བདེ་སྟོང་ཌཱཀྐི་ལ་བཟོད་གསོལ། །དགེ་བས་འགྲོ་ཀུན་གདོད་མའི་རྒྱལ་ས་རུ་འགོད་སྨོན། ། ༈ ཨེ་ཧི་ར་ཝི་བྃ། །བདེ་ཆེན་པདྨ་རྒྱལ་པོའི་བདེ་སྟོང་གི་གཟུངས་མའི། །བདེ་མཆོག་ཆགས་བྲལ་ཆགས་ཆེན་དགའ་བཞི་ཡི་རྩལ་ལས། །བདེ་སྟོང་ཟུང་འཇུག་དོན་དམ་འོད་གསལ་གྱི་གནས་ལུགས། །མ་བསྩལ་འབད་མེད་མཇལ་བ་མ་ཁྱོད་ཀྱི་བཀའ་དྲིན། ། འཇའ་ཚོན་འོད་ལྔ་འབར་བའི་གུར་ཁྱིམ་གྱི་དབུས་སུ། །དགྱེས་ཞལ་བཞད་པའི་ཞལ་རིས་འཛུམ་འཛུམ་དུ་གཡོ་ཞིང་། །དགའ་ཆེན་བདེ་དྲོད་འཕྲུལ་གྱི་འོད་དམར་དེ་ངོམ་བཞིན། །མཁའ་སྤྱོད་མཚོ་རྒྱལ་དབང་མོའི་དགྱེས་ཞལ་རང་ངོམ་ཤོག །བདེ་ཆེན་གསལ་མདངས་རང་འོད་འཕྲོ་བ་ཡི་ལང་ཚོའི། ། བདེ་བསྐྱེད་པདྨའི་ཟེའུ་འབྲུའི་ལི་ཁྲི་ཡི་བདུད་རྩི། །བདེ་ཆེན་རྡོ་རྗེའི་ལམ་ནས་རྔུབ་པ་ཡི་སྟོབས་ཀྱིས། །རྩ་འཁོར་ཡོངས་གང་ལྷན་སྐྱེས་གཉུག་མ་དེ་སད་ཤོག །སྔགས་རིགས་རྣལ་འབྱོར་བདག་ཅག་ཚོམ་བུ་དང་བཅས་པ། ། ནམ་ཞིག་འདི་སྣང་དགོངས་རྒྱ་རལ་བ་ཡི་ཚེ་ན། །མངོན་སུམ་མཛུབ་མོ་ནས་དྲངས་དཔལ་རི་ཡི་ཕོ་བྲང་། །རང་རིག་པདྨ་རྒྱལ་པོའི་ཞབས་དྲུང་དུ་ཁྲིད་མཛོད། །འཕོ་མེད་འོད་གསལ་དོན་གྱི་ཡེ་ཤེས་ཀྱི་སྟོབས་ལས། །མ་དཀྲོལ་མགྲིན་པའི་རྫ་རྔ་ཏིང་ཏིང་དུ་དཀྲོལ་བ། །པདྨས་རྗེས་བཟུང་ནམ་སྙིང་རོལ་གར་དུ་རློམས་པ། །འཇིགས་བྲལ་པདྨ་དགྱེས་པའི་རྩལ་ཞེས་པས་སྨྲས་སོ། ། ༈ དྲན་པས་མ་རིག་མུན་སེལ་བའི། །བླ་མ་མཆོག་ལ་གུས་བཏུད་ནས། ། བྱམས་བརྩེ་ལྷ་ཡི་མེ་ཏོག་ཉིད། །ཉེས་སྐྱོན་དྲི་བྲལ་གང་གི་དྲུང་། །གྲོགས་ཁྱོད་སྐུ་ཁམས་རྟ་བདུན་དབང་། །ཉེར་འཚེ་ཆུ་འཛིན་གྱིས་དབེན་སྤྲོ། །ཕྲན་ཀྱང་མཆོག་གསུམ་བཀའ་དྲིན་གྱིས། །འདུ་ཕུང་མ་བོར་ཙམ་དུ་གནས། ། ཡུན་རིང་ནད་ཀྱིས་གདུང་རྐྱེན་གྱིས། །འདུ་འཛིའི་ཁུར་བོ་མི་ཐེག་པས། ། གནས་སྐབས་འགྲུལ་རྒྱ་བསྡམས་པའི་ཚེ། །ཉིད་ཕེབས་མ་འཕྲད་བདག་ཡིད་སྐྱོ། །གཅིག་ངོ་བཟུང་ན་གཞན་བཟློགས་དཀའ། །དེའི་ཕྱིར་ཐུགས་ཁྲེལ་མི་མཛད་གསོལ། །ཕྱི་རྐྱེན་དབྱར་གྱི་སེམས་བྲིད་ཀྱང་། །ནང་རྐྱེན་ཟུག་རྔུའི་གདུང་རྐྱེན་གྱིས། །ཤར་ཚད་བྲི་བར་མ་ནུས་ཀྱང་། །སྙིང་བརྩེའི་ལྷ་གྲོགས་དགྱེས་ཕྱིར་དུ། །སྙིང་གཏམ་ཚིག་འགའ་ཞུ་བས་གསོན། །དེང་སང་སྙིགས་མའི་དུས་མཐའ་འདིར། །མི་འདོད་སྡུག་བསྔལ་སྣ་ཚོགས་བདོ། ། འགྲོ་རྣམས་མི་དྲང་ཆགས་སྡང་ཆེ། །ཅི་ལ་བསམ་ཀྱང་ཡིད་སྐྱོ་མང་། །གང་དུ་བསྡད་ཀྱང་མཐུན་རྐྱེན་བྲལ། །གང་འདྲ་བྱས་ཀྱང་མི་མི་མགུ། །གང་ལྟར་བྱས་ཀྱང་ཆོས་མི་འགྲུབ། །ཕྱི་རོལ་ཡུལ་གྱི་རྫུན་རིས་ལ། །བསམ་དཔྱོད་དངོས་ཞེན་མི་མང་བར། །སེམས་འདུལ་སྒྱུ་མའི་ལམ་ཁྱེར་ལ། །ཉམས་ལེན་གནད་སྣུན་ཁོ་ན་གལ། །མིག་གིས་གང་མཐོང་གཟུགས་བརྙན་དེར། ། བརྟགས་ན་གཞི་མེད་མ་བརྟགས་ཚེ། །རྟོག་པའི་རྗེས་འབྲངས་ཆགས་ཤིང་འཆིང་། །རང་དགར་བསྐྱུར་ན་ཕན་གནོད་བྲལ། །དེ་བས་གཟུགས་སུ་སྣང་ཚད་ལ། །སྒྱུ་མ་ལྟ་བུའི་བློ་བཞག་ནས། །ཕན་གནོད་རྩིས་གདབ་བོར་ལ་ཐོངས། །རྣ་བས་གང་ཐོས་བྲག་ཆ་ལྟར། །བརྟགས་ན་གཞི་མེད་མ་བརྟགས་ཚེ། །བཟང་ངན་ཆགས་སྡང་རྗེས་སུ་འབྲང་། །དེ་བས་ཐོས་ཚད་གཏམ་རྣམས་ལ། །སྒྱུ་མ་རྨི་ལམ་བློ་བཞག་ནས། །བཟང་ངན་རྩིས་གདབ་བོར་ལ་ཐོངས། །ཡིད་ལ་གང་ཤར་སྨིག་རྒྱུ་འདྲ། །བརྟགས་ན་གཞི་མེད་རྩ་བ་བྲལ། ། མ་བརྟགས་རྟོག་པས་བྲིད་མཁས་པའི། །དེ་བས་གང་ཤར་རྣམ་རྟོག་ཀུན། ། སྒྱུ་མའི་དཔེ་བཞིན་ཤེས་བྱས་ལ། །བཟང་ངན་རྟོག་པ་གང་ཤར་ཡང་། །ཕན་གནོད་རྩིས་གདབ་མ་བྱེད་ཅིག།འདིས་མཚོན་འཁོར་འདས་སྣང་སྲིད་ཆོས། ། རྨི་ལམ་ཅི་བཞིན་བདེན་གྲུབ་མེད། །འཛིན་རྟོག་དབང་གིས་སོ་སོར་འཁྲུལ། ། ད་ནི་རྟོག་མེད་ངང་དུ་ཞོག །སྣང་བ་འདི་དག་སྣང་བའི་དུས། །བདེན་བདེན་ ཡོད་ཡོད་ལྟར་སྣང་ཡང་། །མི་རྟག་གློག་དང་སྤྲིན་ལྟ་བུར་། །རིམ་གྱིས་འགྱུར་ ཞིང་ཐ་མ་འགག །ཕྱི་ཡི་ཆགས་གནས་འཇིག་གསུམ་དང་། །ནང་གི་རྒན་གཞོན་བདེ་སྡུག་སོགས། །ངེས་མེད་གཡོ་བ་ལེགས་བསམ་ནས། །བདེན་འཛིན་མ་ཆེ་སྒྱུ་མར་ལྟོས། །ཐོག་མེད་དུས་ནས་ད་ལྟའི་བར། །རང་གཞན་བདེ་སྡུག་ཅི་སྣང་ཡང་། །སྒྱུ་མ་རྨི་ལམ་ཇི་བཞིན་དུ། །གར་སོང་མེད་དེ་ཕན་ གནོད་བྲལ། །ད་ལྟ་མ་འོངས་སྣང་ཚད་ཀྱང་། །དེ་དང་འདྲ་བའི་ལེགས་དཔྱད་ན༑ །འཁོར་འདས་བདེ་སྡུག་ཅི་སྣང་ཡང་། །རྟོག་པའི་དབང་གིས་བཞག་ཙམ་ལས། །ངོ་བོ་ཉིད་མེད་རྨི་ལམ་འདྲ། །དེ་དོན་ཡོངས་སུ་ཤེས་བྱས་ནས། ། དོན་མེད་རང་སྡུག་འབྱུང་བའི་གཞི། །རྣམ་པར་རྟོག་པའི་མཚང་བཙལ་ཏེ། ། དགའ་སྡུག་རེ་དོགས་རྩོལ་བ་བརྒྱ། །ཆུ་ལ་རི་མོ་བྲིས་བཞིན་སྐྱུར། །འཁྲུལ་བའི་གཞན་དབང་སོང་སོང་ནས། །རེ་ཞིག་སྒོམ་པ་འབྱོང་དཀའ་ཡང་། ། མ་བརྗེད་དྲན་པའི་རྒྱུན་བརྐྱངས་ནས། །འདི་ལྟར་རྟེན་འབྱུང་བསླུ་མེད་རྣམས། ། སྣང་ཡང་ནམ་མཁའ་སྨུག་སྒྱུ་བཞིན། །གཉུག་མའི་ཀློང་ན་རྩལ་སྣང་དུ། ། འཁོར་འདས་སྒྱུ་མའི་སྣང་བ་སྟོན། །རྟོག་པས་མ་བཅིངས་རང་གྲོལ་ཡིན། ། འགྱུར་མེད་གཤིས་ལུགས་རིག་པའི་ངང་། །འགྱུ་རྩལ་རང་གྲོལ་ཝ་ལེ་བ། ། ཤེས་རབ་མིག་ལྡན་རྣལ་འབྱོར་ལ། །འཇིགས་དང་སྡུག་བསྔལ་མུན་པ་བྲལ། ། དེ་ཕྱིར་ལྷ་གྲོགས་ཉིད་ཀྱིས་ཀྱང་། །མྱུར་ལམ་ཆེས་ཟབ་རྫོགས་པ་ཆེ། ། ཉམས་སུ་ལེན་པ་གནད་དུ་ཟུངས། །ཨེ་མ་དམན་ཕྲན་འཇིགས་མེད་པར། ། འདི་བཞིན་རང་རྒྱུད་མ་མཆིས་ཀྱང་། །མཚུངས་མེད་བླ་མའི་བཀའ་དྲིན་གྱིས། ། ལམ་འདིར་མོས་པ་ཙམ་མཆིས་པའི། །གཏམ་རྣམས་འདོད་ཕྱོགས་བཞིན་མཆིས་ཕྱིར། །གཡོ་མེད་དྲང་པོའི་ལམ་ནས་སྨྲས། །སྐུ་ཚེ་ཞབས་པད་རྟག་བརྟན་ནས། །ཚེ་འདིར་འོད་གསལ་རང་ཞལ་མཇལ། །གདོད་མའི་བཙན་ས་ཟིན་པར་སྨོན། །ཞེས་པའི་ཤིས་སྨོན་དང་བཅས་ཏེ། །མི་མང་འདུ་གནས་སྙན་ལུང་དུ། །ནད་མང་གིས་མནར་འཇིགས་མེད་པས། །ལག་མང་རབ་རིབ་རི་མོ་འདི། །རྣམ་མང་ལྷག་བསམ་དཀར་པོས་བྲིས།